NaiveNeuron/SloPal huggingface dataset:
Senko, Ján, poslanec NR SR (2010-12-15):
Pán poslanec Maďarič, pán prezident má vážne pochybnosti o nevyhnutnosti zriadenia Rozhlasu a televízie Slovenska a o účele takejto zákonnej úpravy a upozorňuje, že v schválenom zákone sa systémovo nerieši poskytovanie služieb verejnosti v oblasti rozhlasového vysielania a televízneho vysielania vrátane financovania inštitúcie, ktorá tieto služby poskytuje. Pri druhom čítaní sme boli prekvapení nečakaným a v poslednej chvíli predloženým pozmeňujúcim návrhom, ktorý v parlamente predniesla pani poslankyňa Kiššová. Upozornil som na tieto nečakané návrhy, o ktorých nebola vo výbore ani zmienka. Upozornil som na spornú výšku mesačného platu a odmeny generálneho riaditeľa, od ktorého sa budú odvíjať aj platy manažmentu tejto inštitúcie. Snaha o šetrení sa hneď od začiatku míňa účelu tohto návrhu. Ale po dnešnom výbore je jasné. Koalícia nebola schopná zohnať generálneho riaditeľa za mesačný plat, ktorý bol navrhovaný v pôvodnom znení. Áno, tento návrh zákona je zákonom politického charakteru so snahou ovládnuť novú verejnoprávnu inštitúciu vašou novou koalíciou.
Vaľová, Jana, poslankyňa NR SR (2010-12-16):
Ďakujem veľmi pekne. Pán kolega Přidal, váš príspevok bol viac politický ako pragmatický, a ak by vláda v roku 1998, ktorej členom bolo aj KDH, nezastavila výstavbu diaľnic a osem rokov, možno osem rokov sľubov, ako máme ich teraz momentálne na stole, by ste nesľubovali prepojenie Slovenska, Bratislavy s Košicami alebo s Prešovom, tak dnes sme nemuseli na východnom Slovensku riešiť také regionálne rozdiely, ako riešime, dnes sme nemuseli mať problémy s investormi. Ale vy stále rozprávate iba politicky. Vôbec sa nepozeráte na to, čo tí ľudia potrebujú. Ja cestujem pravidelne z Humenného do Bratislavy a viem, aké sú cesty, viem, aké sú diaľnice, a viem, za vlády Roberta Fica o koľko sa zlepšilo spojenie medzi východom a západným Slovenskom. (Potlesk.) A o to viac vám chcem povedať, aby ste sa pozreli do svojich radov, to, čo ste urobili kedysi, aj vtedy ste sedeli väčšina východniarov vo vláde, ako je dnes pán Figeľ, pán Dzurinda, pán Mikloš. Páni z východu, nehanbíte sa? Nechcete ozaj to východné Slovensko prepojiť diaľnicami? Východniari zabudli, že sú východniari a aké regionálne rozdiely sú na východnom Slovensku, koľko ľudí je nezamestnaných. A nezamestnanosť nám, vážení, stúpa. Pozrite si na štatistiky. A k tomu prispelo aj to, že ste určite zastavili diaľnice. Tak, páni z východu, príďte na východ a poďte sa pozrieť, čo na to hovoria ľudia. A ako budete postupovať ďalej, som skutočne zvedavá, čo nám vlastne donesiete, aký rozvoj pre východné Slovensko. Takže, východniari, nezabudnite, kde ste sa narodili a odkiaľ ste vybehli do Bratislavy. Ďakujem.
Kéry, Marián, poslanec NR SR (2022-02-03):
Ďakujem za slovo, pán predseda. Chcem len upozorniť členov zahraničného výboru, že rokovanie sa uskutoční dnes 12.05 h v miestnosti č. 149. Ďakujem.
Šimečka, Michal, podpredseda NR SR (2024-01-18):
Ďakujem pekne. S faktickými poznámkami ako prvá pani poslankyňa Mesterová.
Blanár, Juraj, minister zahraničných vecí a európskych záležitostí SR (2024-02-15):
Vážený pán poslanec, môžem len povedať, že na úrovni ministrov zahraničných vecí členských krajín Európskej únie sa spustila 19. februára tohto roka operácia, ktorá bola schválená. Ide o reakciu Európskeho spoločenstva na útoky jemenských povstalcov na obchodné lode v Červenom mori. Toto bola reakcia, ktorá predovšetkým má chrániť záujmy aj krajín Európskej únie, aj Európskej únie pri obchodovaní predovšetkým s indopacifickým priestorom a... (Prerušenie vystúpenia časomerom.)
P. Hrušovský, predseda NR SR: (2004-05-19):
M. Abelovský, poslanec: Tak ako znie teda ten návrh?
Grendel, Gábor, podpredseda NR SR (2021-11-05):
Na 30 sekúnd, vás poprosím, aby ste vrátili pána poslanca.
Lukáč, Jozef, poslanec NR SR (2016-09-14):
Aj ja chcem poďakovať kolegovi Vašečkovi za to, že túto tému vytiahol alebo otvoril v súvislosti s týmto zákonom, keďže pozitívny demografický vývoj je nutnosť pre túto krajinu. Keď som pozeral štatistiky, čo sa týka dôchodkov, áno, pokiaľ nebudeme podporovať mladé rodiny, pokiaľ nebudeme podporovať zdravé rodiny ako základnú bunku spoločnosti, budeme mať vážne problémy, čo sa týka dôchodku, tak ako je dnes nastavený. Ďakujem.
Ďuriš Nicholsonová, Lucia, podpredsedníčka NR SR (2019-05-13):
Jedna faktická poznámka na vaše vystúpenie. Končím možnosť prihlásiť sa s faktickou poznámkou. Pán poslanec Galek, ale nezaručujem, že vás bude niekto počúvať. Nech sa páči.
Šutaj Eštok, Matúš, poslanec NR SR (2021-05-12):
Prosím, pán predseda, aby ste dali hlasovať o tom, že Národná rada prerokuje návrh ústavného zákona v druhom čítaní.
Žiga, Peter, podpredseda NR SR (2023-11-21):
Vy ste predseda vášho klubu, utíšte si svojho poslanca. Pán minister, keby ste sa zdržali.
Kamenický, Ladislav, minister financií SR (2019-06-18):
Ďakujem pekne, pán predseda. Predkladám na rokovanie Národnej rady návrh zákona, ktorým sa dopĺňa zákon o používaní elektronickej registračnej pokladnice v znení neskorších predpisov, ktorý vypracovalo Ministerstvo financií Slovenskej republiky. Vzhľadom na vzniknutú situáciu nedostatku pokrytia trhu registračnými pokladnicami, ktoré majú zabezpečiť online prepojenie so systémami Finančnej správy, sa navrhuje ustanoviť liberačný nástroj pre tých podnikateľov, ktorí vykonali všetky nevyhnutné kroky, avšak s ohľadom na objektívnu skutočnosť nedostatku technických riešení si svoju povinnosť evidovať tržbu nemôžu splniť. Je to propodnikateľské opatrenie, cieľom je zabezpečenie dostatočného času a priestoru na implementáciu online registračných pokladníc a ochrana podnikateľov pred sankciami z dôvodov, ktoré neboli spôsobené ich vlastným pričinením. Ostatné som už povedal pri skrátenom. Ďakujem pekne.
Kollár, Boris, predseda NR SR (2022-03-16):
Ďakujem pekne. Je všeobecný súhlas s preložením alebo dávame hlasovať? (Súhlasná reakcia z pléna.) Ďakujem pekne, všeobecným súhlasom sme preložili tieto hlasovania. Ďakujem pekne. Vyčerpali sme všetky body hlasovania, budeme pokračovať po 2-minútovej prestávke ďalej v rokovaní Národnej rady. (Prestávka.)
Sabo, Michal, poslanec NR SR (2023-12-06):
Ďakujem veľmi pekne. Ja len aby to bolo na zázname, takým, taká malá oprava pána poslanca Hlinu k tomu včerajšiemu výboru, opoziční tam boli, koaliční poslanci neboli na mimoriadnom výbore, to je jedna vec. A zdieľame to zdesene ohľadom odkladu, lebo ja keď vidím čokoľvek v environmentálnej oblasti, vidím akýkoľvek odklad, tak ma chytá panika, veď máme aj skúsenosť s odkladmi MBÚ a nemusíme si akože do detailov hovoriť, ako to vyzerá. No a tiež by som bol opatrný s tým, s tým tvrdením, že máme dosť pitnej vody. To áno, ale pozor, dnes sme na výbore pre pôdohospodárstvo a životné prostredie prerokovávali alebo teda sme prijímali správu o stave pôdohospodárstva na Slovensku a tam bola aj kapitola o zásobách pitnej vody, tak iba akože, aby to tu odznelo opäť, Žitný ostrov je celý v zraniteľných územiach znečistený dusičnanmi, takže aj s tým chválením sa, koľko máme vody, by som bol opatrný. Ďakujem.
M. Sabolová, poslankyňa: (2009-06-18):
Opäť je tu návrh zákona. Poslanecká iniciatíva síce nikomu nebráni predkladať návrhy zákonov, ale opäť je tu novela zákona, ktorá potrebuje vážne stanovisko ministerstva zdravotníctva, pretože ide o lieky, ide o predaj liekov síce bez lekárskeho receptu, ale možno cez internet a podobne, tak ako sa píše v dôvodovej správe.  Myslím si, že akýkoľvek predaj liekov, nech je kdekoľvek, už sme ho odmietli, aby sa predávali voľne lieky v nejakých hypermarketoch, si vyžaduje vážne vyjadrenie ministerstva zdravotníctva, čo mi v tomto návrhu zákona chýba, aj keď na prvé prečítanie sa zdá, že zákon je neškodný. A druhá moja otázka je na pána predkladateľa. Keby sa vyjadril v rozprave, aké dôvody ho viedli k predloženiu tejto novely zákona? Kto sa naňho obrátil, aké on má s tým problémy, či sa mieni ako lekár, zdravotnícky pracovník, aj to môže len lekárnik robiť, na nejakom takom obchode podieľať? Lebo ja nevidím dôvody. V dôvodovej správe nevidím dôvod predloženia tejto novely, aby sme voľne predávali cez internet, prípadne, aby bolo možné objednávať do lekární zásielkovo lieky, ktoré sa nevydávajú na lekársky predpis. Mne sa zdá, že sme spravili trošku z tohto zákona taký obchodný zákon. A preto by ma veľmi zaujímalo stanovisko ministra zdravotníctva, ako aj dôvody pána poslanca Valockého, prečo s takouto iniciatívou vychádza, prípadne, či nahradzuje prácu  ministerstva zdravotníctva? A preto tento návrh zákona Kresťanskodemokratické hnutie nepodporí do druhého čítania, lebo nie sú jasné dôvody, prečo takáto novela ide do parlamentu, ani v dôvodovej správe. Ďakujem.
Ivan, Miroslav, poslanec NR SR (2016-10-26):
Ďakujem za slovo. Ja by som len chcel naozaj vyzdvihnúť a pochváliť predkladateľa, ako fundovane predniesol nám všetky fakty. Zároveň by som ho aj rád upozornil, že nabudúce to bude musieť dať do 20 minút, dneska sa mu to nepodarilo. Dal si to asi za 24, takže pozor. Už od budúcej schôdze to nebude také jednoduché. A chcel by som len vlastne zhodnotiť, čo sme počuli, že vlastne tu máme záväzok z Parížskej dohody, máme tu obrovské dotácie štátu, ktoré do tohto, do tej bane idú, máme tu v krátkej dobe obrovskú novú kapacitu z atómovej elektrárne a máme tu nového investora v Prievidzi. Kombináciou týchto všetkých faktorov alebo výsledok tejto kombinácie je vlastne len ten, že tie peniaze tam ísť vôbec nemusia. A čo je potom teda ten všeobecný hospodársky záujem? A keď už o tom záujme hovoríme, tak predpokladám, že nielen pri tých hlavných sektoroch, o ktorých vláda hovorila, bude držať slovo a bude posudzovať svoje výdavky cez hodnotu za peniaze. Tak potom poďme posúdiť aj to, akú hodnotu získavame tým, že vyhadzujeme takéto dotácie von oknom. Čiže toľko k tomu a ja, keďže som nezaregistroval okrem samotného predkladateľa žiadny iný príspevok, sa teda pozitívne domnievam, že bude ten jeho návrh schválený. Ďakujem za slovo.
A. Belousovová, podpredsedníčka NR SR: (2007-06-20):
Pán poslanec Rafaj, chcete reagovať na faktické poznámky? Nech sa páči.
Paška, Pavol, predseda NR SR (2013-03-19):
Hlasujeme. (Hlasovanie.) 137 prítomných, 136 za, 1 nehlasoval. Návrhy sme schválili. Pán poslanec Brixi uvedie v druhom čítaní hlasovanie o vládnom návrhu zákona č. 8/2005 Z. z. o správcoch, tlač 339. (Hlasovanie o vládnom návrhu zákona, ktorým sa mení a dopĺňa zákon č. 8/2005 Z. z. o správcoch a o zmene a doplnení niektorých zákonov v znení neskorších predpisov a ktorým sa mení a dopĺňa zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov , tlač 339.)
Paška, Pavol, predseda NR SR (2012-06-26):
Vážené pani poslankyne, páni poslanci, poprosím vás o zaujatie miesta v rokovacej sále, aby sme mohli pokračovať v prerušenom rokovaní programu 3. schôdze. Budeme hlasovať o prerokovaných bodoch programu. Dámy a páni, ešte na úvod vás chcem požiadať o vyslovenie súhlasu s tým, aby sme zajtra hlasovali len o 17.00 hodine, aby sme doobeda o 11.00 hodine nehlasovali, aby sme mohli rokovať o ďalších bodoch programu. Je všeobecný súhlas? (Súhlasná reakcia pléna.) Dobre. Ďakujem pekne. A teraz už poprosím pána predseda výboru pre financie a rozpočet pána Duchoňa, aby uviedol hlasovanie o návrhu na vymenovanie viceguvernéra Národnej banky Slovenska. Chcem vás informovať, že poslanci podali návrh na vykonanie tejto voľby tajným hlasovaním. Zároveň ešte chcem požiadať členov grémia, aby sme sa zišli počas hlasovania, ale v malej zasadačke, keďže vo veľkej bude prebiehať tajné hlasovanie. Dobre? Takže poprosím teraz... (Krátka pauza.) Prepáčte, pán poslanec Mojš, pán poslanec Duchoň, ako prvé budeme hlasovať o návrhu vlády na skrátené legislatívne konanie o vládnom zákona o Európskom mechanizme pre stabilitu , je to tlač 114.
Danko Andrej, predseda NR SR (2019-03-26):
Prezentujme sa a hlasujme. (Hlasovanie.) Prítomných 140, za 140 poslancov. Konštatujem, že sme tento návrh schválili. Panie poslankyne, páni poslanci, keďže sme odhlasovali v prvom čítaní vládny návrh zákona, o ktorom rokujeme v skrátenom legislatívnom konaní, chcem vás požiadať o odsúhlasenie termínu jeho prerokovania v druhom čítaní. Navrhujem, aby sme tento vládny návrh zákona (tlač 1398) prerokovali zajtra, teda v stredu 27. marca 2019 o 14.00 hodine. Je všeobecný súhlas? Mám pocit, že áno. Či nie? Áno, ďakujem. Konštatujem, že sme určili termín prerokovania tohto návrhu zákona. Zároveň chcem požiadať predsedov príslušných výborov, aby zvolali schôdze výborov tak, aby sme mohli o vládnom návrhu zákona v druhom čítaní rokovať na schôdzi Národnej rady, tak ako sme určili. Nasleduje hlasovanie v prvom čítaní o vládnom návrhu zákona, ktorým sa mení a dopĺňa zákon 292/2014 Z. z. o príspevku poskytovanom z európskych štrukturálnych a investičných fondov (tlač 1339), bod 7 schváleného programu. Dávam slovo spravodajcovi, ktorého určil navrhnutý gestorský výbor pre financie a rozpočet, poslancovi Petrovi Kresákovi, aby hlasovanie uviedol. Nech sa páči, pán poslanec. (Hlasovanie o vládnom návrhu zákona, ktorým sa mení a dopĺňa zákon č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 280/2017 Z. z. o poskytovaní podpory a dotácie v pôdohospodárstve a rozvoji vidieka a o zmene zákona č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov v znení zákona č. 113/2018 Z. z ., tlač 1339.)
Petrák, Ľubomír, poslanec NR SR (2016-11-29):
Tým sme rozhodli o všetkých bodoch podaných v druhom čítaní v spoločnej správe aj v rozprave. Ako spoločný spravodajca predkladám návrh na prerokovanie návrhu zákona v treťom čítaní ihneď. Dajte, prosím, o tomto bode hlasovať.
Blanár, Juraj, podpredseda NR SR (2023-06-27):
Pani poslankynka, poslankyňa Kavecká s faktickou.
P. Paška, predseda NR SR: (2009-04-23):
(Hlasovanie.) 140 prítomných, 21 bolo za, 44 proti, 72 sa zdržalo, 3 nehlasovali. Nebudeme pokračovať v rokovaní o tomto návrhu. Pán poslanec Jaroslav Paška uvedie teraz v prvom čítaní hlasovanie o návrhu pánov poslancov Galbavého, Lipšica a Miššíka na vydanie zákona, ktorým sa dopĺňa zákon Národnej rady Slovenskej republiky č. 350 Z. z. o rokovacom poriadku. Je to tlač 1038. (Hlasovanie o n ávrhu poslancov Národnej rady Slovenskej republiky Tomáša Galbavého, Daniela Lipšica a Petra Miššíka na vydanie zákona, ktorým sa dopĺňa zákon Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.)
Glváč, Martin, podpredseda NR SR (2018-05-17):
S faktickými poznámkami sedem poslancov, končím možnosť prihlásiť sa. Pán poslanec Grendel, nech sa páči.
Danko, Andrej, podpredseda NR SR (2024-09-26):
Ďakujem. Myslel som, že budeme mať už vyčerpaný čas, takže dovoľte mi sekundu. (Predsedajúci listuje v papieroch.) Ďalšia otázka je na pána Tarabu, v zastúpení Tomáš, Ľubo Galko: „Vážený pán minister, vo veci rokovaní o usporiadaní pomerov medzi Slovenskou republikou a Maďarskom nadväzujúce na rozsudok Medzinárodného súdneho dvora v spore o Sústavu vodných diel Gabčíkovo – Nagymaros je predmetom rokovaní aj realizácia prehradenia starého koryta Dunaja na štyroch miestach v rámci projektu Insula Magna. Na zasadnutie Výboru Národnej rady pre pôdohospodárstvo a životné prostredie dňa 24. 9. 2024 v tejto veci ste vyslali štátnu tajomníčku Gabrielu Matečnú. Neobávate sa konfliktu záujmov v prípade jej osoby, keďže manžel pani Matečnej participoval na spolupráci medzi Prírodovedeckou fakultou Univerzity Komenského a súkromnou spoločnosťou Konzultačná skupina PODZEMNÁ VODA, s. r. o.? Pripomínam, že pani Matečná sa včera po zasadnutí výboru vyjadrila, že vie o tom viac, než by ste si mysleli." Nech sa páči, pán minister.
Blanár, Juraj, podpredseda NR SR (2022-05-10):
Teraz vystúpi v rozprave pán poslanec Kazda, ktorý sa však nenachádza v rokovacej sále, takže mu prepadáva poradie. Ďalší po ňom je pán poslanec Šefčík, po ňom sa pripraví pán poslanec Krajčír. Nech sa páči, pán poslanec Šefčík, máte slovo.
P. Hrušovský, predseda NR SR: (2004-10-28):
Ľ. Lintner, poslanec: Ďakujem. V celom bloku.
Danko, Andrej, predseda NR SR (2019-11-28):
S reakciou na faktické poslanec Mihál.
Ľ. Petrák, poslanec: (2007-09-14):
Hovoríte, že problémom nie je zadefinovať, že je zdevastované učňovské školstvo. Učňovské školstvo je skutočne zdevastované. A chýba kvalifikovaná pracovná sila, či si to chceme priznať alebo si to nechceme priznať. A hovoríte o tom, že treba nechať priestor podnikom, podnikateľským subjektom, aby si utvárali odborné školy a vychovali si svojich odborných pracovníkov. Ja osobne si myslím, že tu má byť ingerencia štátu, ktorá zabezpečí určitý nadhľad, lebo ak to bude nechané len na podnikateľských subjektoch, tak tú pracovnú silu si budú vychovávať len na svoje podmienky. Ale myslím si, že štát by mal mať záujem na tom, aby tá pracovná sila bola trošku širšie koncipovaná, ak skončí prácu v jednom podnikateľskom subjekte, aby sa mohla zamestnať v druhom alebo v treťom. A myslím si, že tu treba hľadať nejakú cestu. A skúsme odpolitizovať túto tému, lebo je to vysoko odborná téma a bude mať dopad na rozvoj Slovenska na dlhé obdobie.
Kotleba, Marian, poslanec NR SR (2020-12-17):
Ďakujem všetkým kolegom za absolútne konštruktívne faktické poznámky a skúsim tak konkrétne nejaké myšlienky. Pani poslankyňa Drábiková, povedzte, že prelomenie veta prezidentky nie je nesúhlas s jej pripomienkami. No ale čo iné to je? Veď presne tak to je, buď, buď prelomíte veto a schválite si svoju, svoju verziu, alebo jednoducho sa stotožníte s návrhmi prezidentky a podporíte ich zapracovanie do zákona. Čiže to je buď – alebo, buď – alebo. Pán poslanec Žiak, že sa tešíte z toho, že podporujem liberálnu prezidentku Čaputovú. No ja som x na entú povedal, že ja osobne, aj my ako klub podporujeme každý jeden dobrý návrh bez ohľadu na to, kto to predkladá. Každý jeden dobrý návrh. A keď príde s dobrým návrhom pani prezidentka, tak by som musel byť veľmi falošný, aby som to nepodporil. Je to proste veľmi dobrý návrh od pani prezidentky, a preto som aj na jeho obhajobu vystúpil. Pani poslankyňa Pleštinská, znova ste zopakovali, že niektoré skupiny detí by získali viacej sociálnych benefitov súčasne. A čo je na tom zlé? Veď dajme všetky tie sociálne benefity všetkým deťom súčasne. Čo je na tom zlé? Štát si to môže dovoliť, pretože ten dlh, ktorý je naprojektovaný, bude obrovský tak či tak. A čo je na tom zlé, že tie deti, lebo situácia, ktorú chcete vy, je, že bude len úzka skupina detí, ktorá bude mať len jeden benefit, a po schválení návrhu pani prezidentky by bola veľká skupina detí, ktoré by mali viac benefitov. A čo je na tom zlé? Veď to je dobré, veď to by malo byť cieľom spoločnosti. Prečo to nechcete urobiť a opakovane tu kritizujete? No a jednu vec, ktorú som nestihol v rozprave povedať, bolo to, že pani prezidentka úplne jasne povedala, tým, že by sa tento návrh vo vašom znení prijal, tak vzniknú ešte ďalšie dodatočné administratívne náklady. To znamená, ideme vynakladať peniaze na zúženie sociálnych opatrení. Veď to je absolútny nezmysel.
Dubéci, Martin, poslanec NR SR (2023-12-13):
Ďakujem pánovi podpredsedovi za jeho prejav, aj to, čo zdôraznil a že akým chaotickým spôsobom vlastne prebieha toto rokovanie a teda naozaj, čo sme sa my napočúvali, čo sme sa my napočúvali, ako to my nebudeme vedieť robiť, kolegovia. A ja som akože v nemom úžase ako predseda klubu nášho, už tretí týždeň, každý deň, keď prídem ráno do práce, ja neviem, ako ten deň skončí. To je pekné inak, lebo niektorí ľudia sa na to sťažujú, že tá práca je taká monotónna a tak, ale my momentálne ráno prídeme, mňa sa naši poslanci spýtajú, čo bude. Ja neviem, čo bude. Spýtam sa vládnych poslancov, ani oni nevyzerajú, že momentálne vedia, čo bude, lebo to sa zdá, že ráno príde značne rozmrzený premiér, o 8.30 h som mal tú česť na európskom výbore, nakričí na nás, že sme Sorosovi agenti, potom ide na koaličnú radu, nakričí zrejme na koaličnú radu a potom odletí do Bruselu a starajte sa tu a vyriešte to. Tak toto je momentálne spôsob, akým funguje tento parlament. Zdá sa mi, zdá sa mi, ja nechcem akože hovoriť za iných, aleže dokonca by som povedal, že ani našim vládnym poslancom sa to úplne nepáči, ako to funguje. Takže ak je toto konštanta fungovania parlamentu, okej, za nás môžem povedať jednu vec a ja som na to veľmi hrdý, že ako tu sedíme s kolegami, je 23.29 h, nás je tu celý klub okrem tých, ktorí nie sú chorí, a my tu budeme, my tu budeme dovtedy, pokiaľ vy chcete v zrýchlenom konaní posielať proste tisíce kamiónov spisov po Slovensku. Pokiaľ chcete prijímať nepremyslené konsolidačné balíčky, my tu budeme rokovať dovtedy, dokedy bude treba, lebo toto je úloha našej opozície a ja verím, že vy dokopy nejakým spôsobom dáte ten parlament, aby sme tu aspoň systematicky vedeli rokovať a niekam sa pohli. Ďakujem pekne. (Potlesk.)
Krúpa, Juraj, poslanec NR SR (2024-02-08):
Kolegyne, kolegovia, ďakujem veľmi pekne za vaše faktické poznámky. Čo k tomu dodať? Naozaj je to čierny deň pre Slovensko, ale v podstate nás čaká veľmi ťažká, tmavá, tmárska doba, pretože ako sme videli, prvé, čo začalo, bol úder na orgány činné v trestnom konaní, v podstate to bude pokračovať tým, že sa zruší NAKA, teraz sa rozbije totálne spravodlivosť a právny štát, nasledovať budú mimovládne organizácie, médiá, RTVS, tam idú vyhodiť kopec ľudí, idú to celé prevziať, bude z toho hlasná trúba tejto vládnej garnitúry a, samozrejme, aj proti opozícii pôjdu, už v podstate idú. Keď si to uvedomíte, tak, tak ako spomínal pán Hargaš, že keď je tu už plná sála koaličných poslancov, že to neveští nič dobré, nie, neveští to nikdy nič dobré, však to už máme tie skúsenosti tu za tých pár mesiacov, a ide tu v podstate o to, áno, že to teraz idú uťať. Môžu hovoriť, koľko chcú, že čo našli v rokovacom poriadku, jednoducho je to proti princípom demokracie aj parlamentarizmu ako takom. Ale týmto ľuďom je to v podstate jedno, pretože im je jedno, čo si o nich myslia voliči, im je jedno, čo je pravda, čo nie je pravda, a im je úplne jedno, že akým spôsobom to bude mať všetko dopad a dosah na Slovensko ako také. Som spomínal napríklad aj tú Európsku úniu a vôbec tie, tie škody hospodárske značného rozsahu, ktoré to spôsobí. Viete, ale mne je to úplne jedno. Oni si vo vláde zvýšili platy, ale platy pre učiteľky alebo zdravotné sestry, pre tie nemajú. Ale vybavia si beztrestnosť, znížia si tresty za korupciu a zvýšia si platy. To je tá sociálna vláda, s ktorou sem prišli, a takto to vyzerá. Takže hanba. (Potlesk.)
Hrnčiar, Andrej, podpredseda NR SR (2017-03-29):
Poprosím vás, poprosím vás, páni poslanci, upokojte sa!
Žiga, Peter, podpredseda NR SR (2024-02-21):
Dobré ráno, kolegyne, kolegovia, otváram trinásty rokovací deň 9. schôdze Národnej rady Slovenskej republiky. Na dnešnom rokovacom dni o ospravedlnenie požiadali nasledovní poslanci: Baška, Čaučík, Dubovický, Gröhling, Habánik, Hanuliaková, Lackovič, Malatinec, Mego, Podmanický, Štefunko, Veslárová a z dôvodu práceneschopnosti Mikloško, Sokol, Vaľová. Na zahraničnej pracovnej ceste je poslanec Valášek. Pokračujeme v prerušenej rozprave v prvom čítaní o návrhu skupiny poslancov na vydanie zákona o preukazovaní pôvodu majetku a príjmov, tlač 158. Pani poslankyňa Veronika Remišová už zaujala svoje miesto aj ako navrhovateľka a aj pán poslanec Jakab ako spravodajca. Ďalším v poradí z písomne prihlásených je pán poslanec Krátky. Ešte predtým vidím procedurálny návrh pani poslankyne Remišovej, nech sa páči.
Laššáková, Jana, podpredsedníčka NR SR (2015-11-12):
Prosím, prezentujme sa a hlasujeme. (Hlasovanie.) Prítomných 126 poslancov, za návrh bolo 47, proti 32, zdržalo sa 46 poslancov, 1 poslanec nehlasoval. Konštatujem, že sme neschválili návrh pani poslankyne. Nech sa páči, uvádzajte ďalšie hlasovania.
Pellegrini, Peter, predseda NR SR (2015-09-30):
Ďakujem pekne. Ďalší v rozprave vystúpi pán poslanec Zajac.
T. Cabaj, poslanec: (2008-12-05):
Konštatujem, že uvedený návrh bol doručený poslancom Národnej rady v stanovenej lehote, čím boli splnené podmienky určené § 72 ods. 1 zákona o rokovacom poriadku, teda doručené najmenej 15 dní pred schôdzou Národnej rady, na ktorej sa uskutoční jeho prvé čítanie. Predseda Národnej rady svojím rozhodnutím pridelil na prerokovanie tohto návrhu zákona do programu tejto schôdze a zároveň navrhol výbory, ktoré sa majú touto otázkou zaoberať. Konštatujem, že návrh spĺňa všetky náležitosti určené zákonom o rokovacom poriadku i legislatívnymi pravidlami. Z poslaneckého návrhu je zrejmý účel navrhovanej úpravy. Všeobecná časť dôvodovej správy obsahuje všetky požadované informácie, osobitná časť dôvodovej správy odôvodňuje jednotlivé návrhy. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada uzniesla v zmysle § 73 ods. 3 písm. c) rokovacieho poriadku o tom, že odporučí uvedený poslanecký návrh zákona prerokovať v druhom čítaní. V súlade s rozhodnutím predsedu Národnej rady zo 7. novembra č. 858 a podľa § 71 rokovacieho poriadku Národnej rady navrhujem, aby poslanecký návrh prerokovali Ústavnoprávny výbor Národnej rady, Výbor Národnej rady pre verejnú správu a regionálny rozvoj a Výbor Národnej rady pre obranu a bezpečnosť. Za gestorský výbor navrhujem Výbor Národnej rady pre verejnú správu a regionálny rozvoj. Odporúčam, aby výbory prerokovali tento návrh do 28. januára 2009 a gestorský do 30. januára 2009. Pán predseda, prosím, otvorte rozpravu.
Sulík, Richard, predseda NR SR (2011-09-06):
Pani poslankyňa Dubovcová ako spravodajkyňa navrhnutá gestorským ústavnoprávnym výborom, nech sa páči, máte slovo.
Kašper Igor, poslanec NR SR (2021-10-20):
Na základe oprávnenia ako spravodajcu predkladám návrh na prerokovanie návrhu zákona v treťom čítaní ihneď. Prosím, dajte o tomto návrhu hlasovať.
Suja, Miroslav, poslanec NR SR (2021-11-30):
Ďakujem za odpoveď, pani riaditeľka. Ja by som sa chcel ešte spýtať jednu vec. Ako sa staviate k tomu, že sa niekde na pohotovostiach, alebo lekári odmietajú ošetriť pacientov, ktorí nemajú alebo neboli očkovaní, alebo nemajú PCR test? Kde je potom Hippokratova prísaha a či váš úrad sa zaoberal úmrtím štvorročného chlapca v Jarovniciach, kde bol presne tento istý prípad, že či ste to začali vyšetrovať a v akom štádiu to je. Ja by som chcel aj váš osobný názor. Je možné odmietnuť ošetriť na pohotovosti človeka, ktorý má vážne zdravotné problémy a nebol očkovaný? Či je to správne, lebo vieme, že toto sa stáva, a že ako sa váš úrad k tomuto stavia. Či bude postihovať lekárov, ktorí porušujú Hippokratovu prísahu. Ďakujem.
Gaborčáková, Soňa, poslankyňa NR SR (2019-06-20):
Dobrý deň. Ja len krátko k tomuto návrhu zákona, lebo som sa nemohla dostať k vyhodnoteniu pripomienok. Tak ja by som sa, pán minister, chcela opýtať, ako ste sa vysporiadali s pripomienkami Generálnej prokuratúry, ktorá hovorí, že ústavné postavenie prokuratúry ako orgánu nedovoľuje, aby jednotlivé orgány prokuratúry boli koordinované výkonnou mocou, súčasťou ktorej ministerstvo práce, sociálnych vecí a rodiny nepochybne je. V opačnom prípade prichádza do úvahy aj koordinácia súdov, ktoré taktiež nemalou mierou participujú pri ochrane detí pred násilím. Vypustenie orgánov prokuratúry z koordinácie ministerstva práce, sociálnych vecí a rodiny ale neznamená, že prokuratúry nemôžu rozpracovávať úlohy. Čo sa týka ministerstva školstva, oni vlastne hovoria, že sú ústredným orgánom štátnej správy pre materské školy, základné školy, stredné školy, základné umelecké, jazykové. Preto nie je možné, aby ministerstvo práce, sociálnych vecí a rodiny koordinovalo školy a školské zariadenia. A ministerstvo zdravotníctva, „žiadame z návrhu zákona vypustiť poskytovateľov zdravotnej starostlivosti ako subjekty, ktorých postupy koordinuje ministerstvo práce, sociálnych vecí a rodiny“. Keďže vnímam tento návrh zákona ako niečo, čo teda mali ste asi taký cieľ, aby to ministerstvo mohlo rýchlejšie konať v tých jednotlivých prípadoch a žiadali alebo teda vypracovali ste návrh zákona, aby teda ste mali ako keby navrch, ale pripomienky ukázali, že aj tieto ministerstvá to zrejme chápali inak. Tak ako ste sa s tým vysporiadali? Ďakujem.
Blanár, Juraj, podpredseda NR SR (2023-02-07):
S faktickou poznámkou pán navrhovateľ Kyselica.
B. Bugár, podpredseda NR SR: (2002-05-22):
Nech sa páči, prezentujme sa a hlasujme. (Ruch v sále.) (Hlasovanie.) Prítomných je 109 poslancov, za 53, proti 6, zdržalo sa 46, nehlasovali 4. Konštatujem, že ani tento pozmeňujúci návrh nebol prijatý. M. Antecký, poslanec: Keďže neboli prijaté alebo nebol prijatý ani jeden z pozmeňujúcich návrhov, to znamená, že sme schválili podľa správy gestorského výboru zmenu rozpočtu Fondu národného majetku vo výške 146 500 miliónov korún.
Vášáryová, Magdaléna, poslankyňa NR SR (2013-09-18):
Ďakujem. 5. septembra 2013 napísal v českých novinách Jan Žižka: „Čo urobí pán Křetínský, keď Fico a jeho lidé budou držet ceny plynu uměle na nízké úrovni? Faktem je dnes, že Křetínský se podobnému scenáři nyní vyhnul. Riskantní obchodní částí SPP se zbaví, a teď už záleží jenom na tom, jako EPH zhodnotí svůj vstup do toho, o co mu šlo bezpochyby nejvíce. Distribuce a plynovody. Ani tady ale nemusí být vše růžové, protože Křetínskému a Kellnerovi se teď nepodařilo získat ke slovenským plynovodům českou síť NET4Gaz.“ A keď už hovoríme o tom, o pánu Křetínskom, kto vie z poslancov za SMER, ktorí budú o chvíľku hlasovať, že tento pán, tento brnenský miliardár je súčasťou J&T už od roku 1999 a že Slovenskému plynárenskému priemyslu hrozí scenár, ktorý uskutočnil pán Křetínský z J&T v Pražskej energetike Holding. „14,2 % Ministerstva práce a sociálnych vecí Českej republiky, tandem finančníkov nepustil ich zástupcu do orgánov spoločnosti a odrezal ho od chodu spoločnosti. Požadoval jedine ich odchod. Tento záujem presadzoval najmä Křetínský. Tlak vyvrcholil minulý rok a J&T presadili nevyplatenie dividend a ministerstvo sa pod brutálnym tlakom rozhodlo pristúpiť na podmienky diktované J&T.“ Toto je (rečníčka zdvihla papier), toto sú ľudia a ešte okrem toho je tam PPF a pán Petr Kellner... (Prerušenie vystúpenia časomerom.)
Hrnčiar, Andrej, podpredseda NR SR (2019-04-04):
Pani poslankyňa, máte doplňujúcu otázku? Nech sa páči.
Šuca, Peter, poslanec NR SR (2016-05-19):
Ďakujem pekne za slovo. Vážený pán predkladateľ, teraz asi poruším tú tradíciu, keď ste teda aj vy, aj pán poslanec Galko povedali, že nikto zatiaľ k tým zákonom nevystúpil, lebo sú tak kvalitné, že teda asi akože niet k čomu vystúpiť. Pár mojich postrehov, prečo za tento návrh zákona hlasovať nebudem. Zaradenie organizačných a ekonomických poradcov medzi povinné osoby bolo vykonané zákonom účinným od 1. 1. 2001, pretože išlo o činnosť, u ktorej je zvýšené riziko legalizácie príjmov z trestnej činnosti a financovania terorizmu a podľa finančnej polície toto riziko stále trvá. Tento produkt podnikania často využijú takzvané ready-made spoločnosti, ktoré sú založené výlučne za účelom odpredaja klientom, a preto nikdy nevykonávali žiadnu činnosť, nemajú žiadnu minulosť, nemajú žiadne pohľadávky, nemajú žiadne záväzky. Z takzvaných ready-made spoločností vznikajú veľmi často v súčasnosti schránkové spoločnosti, ktoré patria medzi vysokorizikové z hľadiska rizika legalizácie a financovania terorizmu. Podnikateľské subjekty, ktoré majú takýto predmet činnosti, patria medzi subjekty vyskytujúce sa v rámci ohlasovania neobvyklej operácie a za rizikové sú vyhodnotené bankami a finančnými inštitúciami. Ja verím, že tento návrh zákona ste predkladali v dobrej viere, len treba dať pozor na to, aby sme s tou špinavou vodou z vaničky nevyliali aj to malé dieťa, ktoré sa v nej kúpe. Ďakujem pekne za pozornosť.
Číž, Miroslav, podpredseda NR SR (2015-09-30):
Faktické poznámky, pán poslanec Chren. Pokiaľ je to všetko, uzatváram možnosť prihlásiť sa s faktickou poznámkou. Slovo má pán poslanec Chren.
Budaj, Ján, poslanec NR SR (2019-03-29):
Ďakujem pekne. Neviem, samozrejme, či pán Dostál sa teraz spája so svojím susedom, pretože v bulharštine (pozn. red.: správne „bulharčine“) by sa celkom rýchle dostal, a ja nepoznám bulharštinu (pozn. red.: správne „bulharčinu“), ale isté je, že slovenčina je v tejto oblasti konzistentná a odkedy pamäť siaha, tak používame napríklad v slovenskej gramatike pojem ženský rod, nie ženské pohlavie. Ak si teda nepoznám nikoho, kto by si to mýlil, a ak pre účely tejto ideologickej vojny, ktorá je poľutovaniahodná, si to mýliť chceme, no tak môžme si mýliť aj deklaráciu ľudských práv. Tá je taká vágna, že keď sme sa pustili do deklarácie ľudských práv, tak nech sa páči, skončíme pri otroctve, lebo len to je isté a zreteľné a tradičné. Kto sa stavia voči oddeľovaniu týchto dvoch problematík, čiže rodová, sociálna, sociologická oblasť a pohlavie oblasť biologická, tak zatvára oči pred normálnou vedou a pred normálnym spoločenským vývojom. A ako to známe je aj od tých pokusov zatvárania očí v stredoveku bez ohľadu na dobré úmysly zatváračov očí, skončí to len tak, že sú potom po boku demagógov, ktorí chcú celú tému zneužiť. Ako v našom prípade extrémisti a radikálne sily, ktoré si s ňou urobili prezidentskú kampaň a la Harabin.
B. Bugár, podpredseda NR SR: (2002-07-09):
J. Prokeš, poslanec: Vážený pán predsedajúci, kolegyne, kolegovia. Hovoríme o podpore cestovného ruchu, ale naozaj len hovoríme. Pretože aj kúpeľníctvo patrí do cestovného ruchu a miesto toho, aby sme vytvárali nové služby, zvyšujeme poplatky. Treba povedať, že služby, ktoré poskytujú obce, aj kúpeľné, svojim hosťom, vôbec nie sú adekvátne tomu, čo za to platia títo hostia. Od nevyvážaných smetí až po neviemčo všetko, jednoducho, ukazuje sa, že tadiaľto cesta nevedie. Zdaniť, ak to môžem takto povedať, príchod a odchod kúpeľného hosťa je naozaj, podľa mojej mienky, už nehoráznosť. Rovnako dobre by mohli hotelieri žiadať, aby zaplatili hostia noc pred tým a noc potom, čo tam boli. Úplne rovnako. A treba povedať aj to, že v podstate hosť, ktorý ráno príde, večer odíde, nezaplatí nič. Tak ja sa pýtam, prečo hosť, ktorý tam prespí, má zaplatiť dvakrát. Dámy a páni, je mi ľúto, ale skutočne vás chcem vyzvať, aby ste tento návrh zákona nepodporili. Ďakujem.
S. Becík, minister pôdohospodárstva SR: (2008-12-03):
Ja si myslím, že pôdohospodárstvo je v situácii takej, akej je, nebudem ho hodnotiť z minulosti. Treba ale povedať, keď ste sa dotkli pasívnej obchodnej bilancie, že túto pasívnu obchodnú bilanciu v otvorenom trhu máme voči všetkým okolitým štátom, t. j. Česká republika, Poľská republika, Maďarská republika, to znamená, že my sme týmto opatrením nesledovali a nesledujeme nič iné, len spustiť cash-flow, ktorý sa zastavil, pretože obchodníci, samozrejme, najmä obchodníci zahraniční chceli zneužiť túto situácia nadprodukcie a cez dodávateľov, vstupov pritlačili na prvovýrobcov, aby pod hranicu miery rentability sa realizoval tento významný produkt, ktorý je tu v objeme rádovo milión ton, a keď si ho prepočítame cenou 2 800 alebo 3 000 korún za tonu, alebo 2 200 korún za tonu, tak sama by ste pochopili, koľko sa rádovo dostane zdrojov prvovýrobcom a tí prvovýrobcovia, samozrejme, tie zdroje použijú zase pre tých občanov, o ktorých ste hovorili, že sú teda v situácii, keď budú mať predvianočné problémy alebo problémy v zime. Takže zároveň by som vám týmto aj odpovedal na vaše otázky, ktoré, myslím si, že neviedli až tak k tomu, že prečo treba túto situáciu z pohľadu nadprodukcie riešiť, ale viedli skôr k tomu, aby sa ozrejmovala situácia spoločnosti z pohľadu teda strát pracovných príležitostí v niektorých sektoroch a myslím si, že toto je tiež jeden zo spôsobov, ako príde k zníženiu strát pracovných príležitostí a k zmenšeniu znehodnotenia štátnych investícií, ktoré boli vložené do pôdohospodárstva, pretože každý, kto ide do konkurzu, nestráca len on sám, ale stráca aj štát cez vložené investície do podpory odvetví v poľnohospodárskej prvovýrobe. Táto štátna pomoc, si dovolím povedať, je svojím spôsobom dobre riešená, pretože tak, ako som povedal, obnovila cash-flow už pritom, keď sme povedali, že zastabilizujeme cenu a zdvihla ceny, čo má priamy dopad na zvýšenie ekonomickej výnosnosti pestovania kukurice ako jednej z nosných plodín v poľnohospodárstve. Pestuje sa na výmere necelých 149-tisíc hektárov a bytostne sa dotýka pôdohospodárov, dá sa povedať, v rámci celého Slovenska. Takže svojím spôsobom nehovorí sa o zdrojoch z pozemkového fondu, ale sú to zdroje z Pôdohospodárskej platobnej agentúry a z mimorozpočtových zdrojov by sa presunuli na ministerstvo. Druhá vec, ktorú ale teda musím povedať po osobnom rozhovore s pani komisárkou, ten objem, ktorý sme chceli z pohľadu nadprodukcie stiahnuť a ktorý vyvolal aj zmenu taktiky obchodníkov vo vzťahu k realizačnej cene, je ten, že dnes viacerí zhodnotitelia kukurice či už priemyselnej, alebo kŕmnej sa predzásobujú pre rok 2009 – 2010 z očakávanej úrody 2009, pretože určite nikto nepočíta s tým a určite to nebude, že by sa takáto úroda kukurice ešte raz zopakovala v jednom decéniu a týmto spôsobom sa vlastne podarí túto kukuricu aj stiahnuť. Takže ten tlak na tieto zdroje, o ktorých tu bola reč, bude skutočne minimálny. Ďakujem za slovo.
Kotleba, Marian, poslanec NR SR (2020-03-25):
Ďakujem za slovo. Vážená pani poslankyňa, ja len vás chcem upozorniť, že či ste postrehli, že ste vo svojom vyjadrení použili veľmi silné tvrdenie o tom, že budeme musieť rozpustiť túto snemovňu. To je tvrdenie na hrane s Ústavou Slovenskej republiky, ktorá jasne v čl. 102 hovorí o tom, kedy a za akých podmienok je možné rozpustiť Národnú radu Slovenskej republiky. A myslím si, že by bolo veľmi nešťastné, ak by sme začali v súvislosti s opatreniami proti koronavírusu a jeho šíreniu rozprávať o rozpustení Národnej rady Slovenskej republiky. Len toto, ďakujem pekne.
P. Hrušovský, predseda NR SR: (2002-12-09):
(Prerušenie rokovania o 13.30 hodine.) (Pokračovanie rokovania o 13.39 hodine.)
Žiga, Peter, podpredseda NR SR (2023-12-07):
S reakciou na faktické poznámky pán poslanec Kišš.
Kondrót, Maroš, poslanec NR SR (2013-10-17):
Ďakujem pekne, pani predsedajúca. Vážená pani predsedajúca, vážené kolegyne, kolegovia, vážený pán podpredseda vlády a minister financií, vážená pani spravodajkyňa, v súlade s ustanoveniami zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov predkladám nasledujúci pozmeňujúci návrh k vládnemu návrhu zákona, ktorým sa mení a dopĺňa zákon č. 106/2004 Z. z. o spotrebnej dani z tabakových výrobkov v znení neskorších predpisov. 1. V čl. I bode 3 v § 9 ods. 4 v tretej vete sa vypúšťajú slová „cigár a“. 2. V čl. I bode 3 v § 9 ods. 7 sa vypúšťajú slová „cigár a“. 3. V čl. I bode 4 v § 9b ods. 5 v štvrtej vete sa vypúšťajú slová „cigár alebo“. 4. V čl. I bode 4 v § 9b ods. 10 a 11 písm. a) sa v celom texte vypúšťajú slová „cigár a“. 5. V čl. I v doterajšom bode 37 v doterajšom § 44n ods. 14 sa v celom texte vypúšťajú slová „cigár alebo“. 6).V čl. I v doterajšom bode 37 v doterajšom § 44n sa za ods. 14 vkladá nový odsek 15, ktorý znie: „(15) Spotrebiteľské balenie cigár neoznačené kontrolnou známkou možno uvádzať do daňového voľného obehu najneskôr do 28. februára 2016 a predávať najneskôr do 31. decembra 2016. Po tomto dátume bude takéto spotrebiteľské balenie cigár považované za neoznačené. Osoba, ktorá je oprávnená v rámci podnikania predávať spotrebiteľské balenia cigár a ktorá skladuje spotrebiteľské balenia cigár uvedené v prvej vete, ktoré nepredala do 31. decembra 2016, je povinná do 15. januára 2017 oznámiť colnému úradu množstvo takýchto spotrebiteľských balení cigár a zároveň v tejto lehote požiadať colný úrad o ich zničenie; colný úrad takéto spotrebiteľské balenia cigár zničí na náklady osoby a o zničení vyhotoví protokol o zničení, pričom ustanovenie § 41 ods. 1 písm. a) sa nepoužije.“. Doterajšie odseky 15 až 20 sa primerane prečíslujú. Odôvodnenie: Z dôvodu, že cigary sú v porovnaní s cigaretami špecifickým tovarom, ktorý je z dôvodu vyššej ceny a nižšieho dopytu nízkoobrátkový tovar, navrhuje sa predĺžiť lehota dopredaja cigár neoznačených kontrolnou známkou o jeden rok. Keďže cigary nepredstavujú rizikový tovar z pohľadu daňových únikov, navrhuje sa v súvislosti s odberom kontrolných známok určených na označovanie cigár znížiť administratívnu záťaž pre odberateľa kontrolných známok. O všetkých bodoch je potrebné hlasovať spoločne. Ďakujem.
Kollár, Boris, predseda NR SR (2020-03-24):
Ďakujem pekne. Pán poslanec Kuffa, chcete reagovať na faktické poznámky? Ak, nie, vyhlasujem rozpravu o tomto bode programu za skončenú. Vážené pani poslankyne, vážení páni poslanci pristúpime k tajnému hlasovaniu o voľbe podpredsedov Národnej rady (tlač č. 25). Podľa čl. 90 ods. 1 ústavy podpredsedov Národnej rady Slovenskej republiky volí Národná rada tajným hlasovaním nadpolovičnou väčšinou hlasov všetkých poslancov, to znamená súhlas najmenej 76 poslancov. Hlasovací lístok k voľbe podpredsedov Národnej rady je podľa volebného poriadku spoločný. Svoju vôľu vyjadríte tak, že na hlasovacom lístku pri každom mene a priezvisku zakrúžkujete tú alternatívu, za ktorú hlasujete: za, proti, zdržiavam sa. Pri voľbe podpredsedov Národnej rady je možné označiť alternatívu „za“ najviac u dvoch kandidátov. Prosím všetkých overovateľov, aby sa ujali svojej funkcie a dohliadali na priebeh tajného hlasovania. Súčasne ich prosím, aby hlasovali ako prví. Pristúpime k vykonaniu tajného hlasovania. (Akt tajného hlasovania.) (Spracúvanie výsledkov tajného hlasovania.)
Grendel, Gábor, podpredseda NR SR (2021-05-27):
Chcete krátku prestávku, pán poslanec?
Zmajkovičová, Renáta, podpredsedníčka NR SR (2014-06-24):
S faktickými poznámkami piati poslanci, uzatváram možnosť prihlásiť sa. Pán poslanec Kvasnička.
Laurenčík, Milan, podpredseda NR SR (2020-07-14):
Ďakujem. Pani poslankyňa, chcete reagovať? Nie. Vyhlasujem všeobecnú rozpravu za skončenú. Chce k rozprave zaujať stanovisko navrhovateľ? Nie. Spravodajca sa chce vyjadriť k rozprave? Nie. Prerušujem rokovanie o tomto bode programu. Panie poslankyne, páni poslanci, nasleduje rokovanie o bodoch 20 až 22 schváleného programu, ku ktorým bude zlúčená rozprava . Prvým bodom je prvé čítanie o návrhu poslancov Národnej rady Slovenskej republiky Tomáša Tarabu, Štefana Kuffu, Filipa Kuffu a Jána Podmanického na vydanie zákona, ktorý sa mení a dopĺňa zákon Slovenskej národnej rady č. 73/1986 Zb. o umelom prerušení tehotenstva v znení neskorších predpisov a ktorým sa menia a dopĺňajú niektoré zákony . Návrh zákona je uverejnený ako tlač 145. Návrh na jeho pridelenie na prerokovanie výborom je v rozhodnutí č. 133. Dávam slovo poslancovi Tomášovi Tarabovi, aby návrh zákona uviedol. Pán poslanec, máte slovo.
Kollár, Boris, predseda NR SR (2022-09-28):
Prosím, utíšte sa, poslanci, buďte takí láskaví!
Janckulík, Igor, poslanec NR SR (2023-11-15):
Ďakujem za slovo. Vážený pán predsedajúci, ministri, kolegyne, kolegovia, Peter, veľmi dobré vystúpenie a musím so všetkým súhlasiť. To, čo si aj uviedol, že ľudia, pacienti, ktorí sa potrebujú dostať na vyšetrenia, proste musia zháňať kontakty a vybavovať si, aby sa dostali, to v 21. storočí, by som povedal, že je neprístupné. A najhoršie na tom je, že tí pacienti potrebujú vlastne, aby sa vedelo o nich, keď ležia na tom lôžku, že o nich niekto vie, že nie je to obyčajný človek. Tak sme sa dostali do takejto doby. Ďalej musím spomenúť optimalizáciu siete nemocníc. Keďže tu je aj minister dopravy, tak v optimalizácii siete nemocníc sa píše, že do tridsať minút by sa mal pacient dostať do nemocnice. Žiaľ, cestnú infraštruktúru máme v takom stave, že nie je reálne niekde sa dostať do 30 minút a časová dostupnosť je až do 60 minút. Ja viem, že pán minister dopravy to nevyrieši za svoje volebné obdobie, ale optimalizáciu siete nemocníc musíme robiť tak, aby sme zohľadnili túto časovú dostupnosť. Nemôže predsa to tak fungovať, že v niektorých regiónoch pacienti budú znevýhodnení a tá časová dostupnosť, proste nestihnú ísť k tomu lekárovi, lebo tá nemocnica, ktorá funguje tam teraz, tak sa zruší, bude z nej doslova doliečovák a títo pacienti budú musieť niekoľko kilometrov navyše cestovať, a tým pádom niekedy to bude neskoro. Takže treba sa tým zaoberať a treba urobiť výnimky a pokiaľ nebudeme mať dobrú dopravnú infraštruktúru, tak optimalizáciu siete nemocníc musíme robiť s výnimkami. Ďakujem.
Laššáková, Jana, podpredsedníčka NR SR (2014-11-27):
Príjemné dobré ráno. Vážené panie poslankyne, páni poslanci, otváram tretí rokovací deň 44. schôdze Národnej rady Slovenskej republiky. Na dnešnom rokovacom dni o ospravedlnenie požiadali páni poslanci Anton Martvoň a Lucia Žitňanská. Pokračujeme v prerušenej rozprave v druhom čítaní o vládnom návrhu zákona, ktorým sa mení a dopĺňa zákon č. 330/1991 Z. z. o pozemkových úpravách (tlač 1210). Pán minister pôdohospodárstva Ľubomír Jahnátek už zaujal miesto určené pre navrhovateľov. Aj pani spravodajkyňa Magda Košútová zaujala miesto určené pre spravodajcov. Do rozpravy sú ústne prihlásení poslanci: Martin Fecko, Štefan Kuffa, Marián Radošovský a Helena Mezenská. Pán poslanec Fecko, nech sa páči, máte slovo. (Pokračovanie v rokovaní v prerušenej rozprave o vládnom návrhu zákona, ktorým sa mení a dopĺňa zákon Slovenskej národnej rady č. 330/1991 Zb. o pozemkových úpravách, usporiadaní pozemkového vlastníctva, pozemkových úradoch, pozemkovom fonde a o pozemkových spoločenstvách v znení neskorších predpisov a ktorým sa mení a dopĺňa zákon č. 504/2003 Z. z. o nájme poľnohospodárskych pozemkov, poľnohospodárskeho podniku a lesných pozemkov a o zmene niektorých zákonov v znení neskorších predpisov , tlač 1210.)
Kalmárová, Viera, poslanec NR SR (2024-01-26):
Áno, ďakujem. Pani poslankyňa Turčanová porovnávala zmeny v kvalifikácii trestných činov, zmeny v trestných sadzbách, doby premlčania, zmeny v dobách premlčania po prijatí novely. Ja som sa zaoberala v práci okrem iného prevažne trestným činom... (ruch v sále), tu sa nedá pracovať ináč, páni, ... prevažne trestným činom subvenčného podvodu a iba poznamenávam, že nie ako ich páchateľ, ale ako odhaľovateľ. Ale pozerajúc sa do materiálu priateľov zo SaS, našla som prípad, ktorý sa môže týkať všetkých ľudí v tejto sále, myslím politikov, lebo každý z nás má svojich priaznivcov a svojich odporcov, a preto sa budem teraz zaoberať z toho materiálu činom, ktorý sa môže stať každému z nás, pretože máme tých svojich odporcov. A mne prišiel veľmi vtipný ten prípad prepichnutia pneumatík na osobnom aute. Ten prípad je založený na tom, že niekto vám teda prepichne pneumatiky na osobnom motorovom vozidle, je tu typ toho vozidla, celková škoda na štyroch pneumatikách vzhľadom na ich cenu je nejakých 348 eur a k tej škode treba ešte teda prirátať náklady na odťah do servisu a prezutie pneumatík. Čiže zhruba summa summarum to môže byť 500 eur. A maximálna pokuta pre takéhoto páchateľa je suma do 331 eur. Tak toto, si myslím, že je veľmi zvláštne, keď pokuta nekopíruje ani spôsobenú škodu. Ďakujem.
Paška, Pavol, doterajší predseda NR SR (2010-07-08):
Ďakujem pekne predsedovi mandátového a imunitného výboru za prednesenú správu a informáciu. Otváram rozpravu. Pýtam sa, či má niekto záujem vystúpiť v rozprave, predniesť pripomienky, návrhy. Nie. Vyhlasujem rozpravu za skončenú. A budeme teraz hlasovať o dvoch návrhoch uznesení, ktoré predniesol pán predseda. Najprv to bude správa o uznesení k správe o overení platnosti voľby poslankýň a poslancov na V. volebné obdobie. Druhé hlasovanie bude uznesenie o nastúpení náhradníkov. Poprosím vás, aby sme sa registrovali a budeme hlasovať teraz o návrhu uznesenia k správe o platnosti, o overení platnosti voľby. Hlasujeme. (Hlasovanie.) 138 prítomných, všetci boli za. Tento návrh uznesenia sme schválili. Ešte jedno hlasovanie o unesení k informácii o uplatnení mandátu náhradníkov. Hlasujeme. (Hlasovanie.) 143 prítomných, všetci boli za. Aj tento návrh uznesenia sme schválili. Dámy a páni, prerušujem rokovanie na 15 minút, aby mohli vzniknúť poslanecké kluby, je to čas, ktorý je určený podľa § 64 zákona o rokovacom poriadku. Po ňom budeme pokračovať v rokovaní programu ustanovujúcej schôdze. Chcem vás informovať potom, keď budú konštituované poslanecké kluby, aké kluby boli zriadené a kto im bude predsedať. Takže pätnásť minút prestávka. (Pätnásťminútová prestávka.) (Po prestávke.)